Ja cꞌa chi rcab kꞌij cꞌo chic jutij ja Juan chipan ja lugar e rachbil e caꞌiꞌ rdiscípulo.
Peti ja Jesús,
kꞌax cuqꞌuin ja winak.
Ja cꞌa Juan tok xutzꞌat ja Jesús quewaꞌ xbij chique ja winak riꞌ:
—Tetzꞌataꞌ mpeꞌ ja rachi leꞌ,
arjaꞌ noc na caniꞌ jun carnelo ja nba̱n sacrificar chwach ja Dios.
Queriꞌ xbij chique.
Ja cꞌa re caꞌiꞌ discípulo rxin ja Juan ejeꞌeꞌ tok quicꞌaxaj chi queriꞌ xbij xetreꞌel trij ja Jesús.
Ja cꞌa Jesús tok caꞌy can trij xerutzꞌat chi etran trij:
—¿Nak necanoj?
neꞌ chique.
—Rabí ¿bar atcꞌo wiꞌ?
xecheꞌ tre.
(Rabí tibij tzij Maestro.)
In bix chique rmal ja Jesús:
—Joꞌ,
quixtreꞌ chwij,
tekatzꞌataꞌ ja bar incꞌo wiꞌ,
xecheꞌxi.
Queriꞌ queban xetreꞌel trij.
Xeꞌekaji ja bar cꞌo wiꞌ in jariꞌ kꞌij xeqꞌuejeꞌ ruqꞌuin,
a las cuatro chi lariꞌ xin takakꞌij.
Ja re caꞌiꞌ achiꞌiꞌ ja xecꞌaxani ja xbij ja Juan in xetreꞌel trij ja Jesús,
jun chique rbinaꞌan Andrés ja rchꞌalal ja Simón Pedro.
Be chanim ja rAndrés ruqꞌuin ja Simón ja rchꞌalal in quewaꞌ xbij tre riꞌ:
—Camic kawil ja Mesías,
neꞌ tre.
(Mesías tibij tzij Cristo.)
Cꞌacꞌariꞌ xucꞌamel ruqꞌuin ja Jesús.
Ja cꞌa tok xeꞌekaji kas tzꞌelwachixi ja Simón rmal ja Jesús in quewaꞌ bix tre riꞌ:
—Atat at Simón,
at rcꞌajol ja Jonás pro nyataj chi na jun ja biꞌaj chawe Cefas natcheꞌxi.
(Cefas tibij tzij Pedro owi abaj.)
Ja cꞌa chi rcab kꞌij chic ja Jesús nuchꞌob chi nbe chipan ja departamento Galilea.
Cꞌacꞌariꞌ be ruqꞌuin ja Felipe in xbij tre:
—Joꞌ,
cattreꞌel chwij,
neꞌ tre.
Ja Felipe arjaꞌ aj Betsaida.
Ja Betsaida jariꞌ quitinamit ja rAndrés in Pedro,
pa rcuenta Galilea cꞌo wiꞌ.
Be ja Felipe ruqꞌuin ja Natanael in quewaꞌ xbij tre riꞌ:
—Camic kawilon chic ja Toꞌonel ja tzꞌibtal can chi npi na,
ja tzꞌibtal can chipan ja ley xin Dios rmal ja Moisés in tzꞌibtal can chakajaꞌ cumal ja juleꞌ chic profeta.
Ja waꞌan ariꞌ ja Jesús ja raj Nazaret ja rcꞌajol ja José,
neꞌ tre.
Ja cꞌa Natanael arjaꞌ xbij:
—¿La cꞌol ek jun achi nwinakar na triꞌ pa Nazaret ja congana buena?
neꞌe.
—Joꞌ mpeꞌ,
tekatzataꞌ,
neꞌxi rmal ja Felipe in xebe.
Ja cꞌa tok xeꞌekaji tzꞌati ja Natanael rmal ja Jesús in quewaꞌ xbij ja Jesús riꞌ:
—Tetzꞌataꞌ mpeꞌ ja Natanael leꞌ,
arjaꞌ jun achi aj Israel pro ni katzij wiꞌ chi aj Israel,
arjaꞌ jun utzlaj achi in ni mta wiꞌ jun engaño nuban.
Queriꞌ xbij ja Jesús.
Ja cꞌa Natanael tok xcꞌaxaj ja bix tre rmal ja Jesús quewaꞌ xbij tre riꞌ:
—¿Nak tre awotak takaꞌan nwach?
neꞌ tre.
—Atat tok majaꞌn catesiqꞌuixto rmal ja Felipe tokoriꞌ xatnutzꞌat chi at tzꞌubul chuxeꞌ jun cheꞌ higuera,
neꞌxi rmal ja Jesús.
—Rabí,
camic bien chꞌobtaj mwal chi atat ja rat Ralcꞌwal Dios,
atat ja rat Rey kaxin ja rok aj Israel,
neꞌe ja Natanael tre.
—Takaꞌan jurata xinanimaj rmal ja xinbij chawe chi xatnutzꞌat chi attzꞌubul chuxeꞌ ja cheꞌ.
Pro cꞌo na nimak tak milagro natzꞌat na ja más chi na nimak chwach ja caniꞌ xatzꞌat camic riꞌ,
neꞌxi rmal ja Jesús.
Cꞌacꞌariꞌ xbij chic chique:
—Ni katzij wiꞌ ja xtinbij chewe riꞌ,
netzꞌat na ja caj jakali,
neꞌetzꞌat na ja ángel xin Dios chi nejoteꞌe in nexuleꞌto pro mwal anin nyataj chique chi nqueban queriꞌ,
mwal anin ja rin Alcꞌwalaxel ja xinoc alaxic cuqꞌuin ja winak,
queriꞌ xbij chique.